
住谞讛讚专讬谉 爪讝 注"讗 - 驻讬专讜砖 砖讟讬讬谞讝诇抓

讗转 住讻转 讚讜讬讚 讛谞驻诇转" (注诪讜住 讟, 讬讗), 讜诇讻谉 谞拽专讗 讛诪砖讬讞 "讘专 (讘谉) 谞讬驻诇讬". 讗诪专 诇讬讛 [诇讜]: 讛讻讬 [讻讱] 讗诪专 专' 讬讜讞谞谉: 讚讜专 砖讘谉 讚讜讚 (讛诪砖讬讞) 讘讗 讘讜, 转诇诪讬讚讬 讞讻诪讬诐 诪转诪注讟讬诐, 讜讛砖讗专 注讬谞讬讛诐 讻诇讜转 讘讬讙讜谉 讜讗谞讞讛, 讜爪专讜转 专讘讜转 (诪转专讘讜转), 讜讙讝专讜转 拽砖讜转 诪转讞讚砖讜转, 注讚 砖讛专讗砖讜谞讛 驻拽讜讚讛 (注讜讘专转), 砖谞讬讛 诪诪讛专转 诇讘讗.


转谞讜 专讘谞谉 [砖谞讜 讞讻诪讬诐] 讘讘专讬讬转讗: 砖讘讜注 (砖诪讬讟讛, 砖讘注 砖谞讬诐) 砖讘谉 讚讜讚 讘讗 讘讜, 砖谞讛 专讗砖讜谞讛 诪转拽讬讬诐 诪拽专讗 讝讛: "讜讛诪讟专转讬 注诇 注讬专 讗讞转 讜注诇 注讬专 讗讞转 诇讗 讗诪讟讬专" (砖诐 讚, 讝). 讘砖谞讛 讛砖谞讬讛 诪讗讜转讛 砖诪讬讟讛 鈥� 讞讬爪讬 专注讘 诪砖转诇讞讬诐, 砖诪拽讜诪讜转 诪住讜讬讬诪讬诐 讬住讘诇讜 诪谉 讛专注讘. 讘砖谞讛 讛砖诇讬砖讬转 砖诇 砖诪讬讟讛 讝讜 鈥� 专注讘 讙讚讜诇, 讜诪转讬诐 讗谞砖讬诐 讜谞砖讬诐 讜讟祝 讞住讬讚讬诐 讜讗谞砖讬 诪注砖讛, 讜转讜专讛 诪砖转讻讞转 诪诇讜诪讚讬讛. 讘砖谞讛 讛专讘讬注讬转 鈥� 砖讜讘注 讜讗讬谞讜 砖讜讘注. 讘讞诪讬砖讬转 鈥� 砖讜讘注 讙讚讜诇, 讜讗讜讻诇讬谉 讜砖讜转讬谉 讜砖诪讞讬谉, 讜转讜专讛 讞讜讝专转 诇诇讜诪讚讬讛. 讘砖砖讬转 鈥� 拽讜诇讜转 谞砖诪注讬诐 诪砖诪讬诐, 讘砖讘讬注讬转 鈥� 诪诇讞诪讜转 讻讙讜谉 诪诇讞诪转 讙讜讙 讜诪讙讜讙, 讛讘讗讜转 注诇 讬砖专讗诇. 讘诪讜爪讗讬 砖讘讬注讬转 鈥� 讘谉 讚讜讚 讘讗.


讗诪专 专讘 讬讜住祝: 讛讗 [讛专讬] 讻诪讛 砖谞讜转 砖讘讬注讬转 讚讛讜讛 讻谉 [砖讛讬讛 讻讱] 讻注讬谉 诪讗讜专注讜转 讗诇讛 讜诇讗 讗转讗 [讘讗] 诪砖讬讞! 讗诪专 讗讘讬讬: 诪讛 砖讗诪专讜 砖讬讛讬讜 讘砖砖讬转 拽讜诇讜转, 讜讘砖讘讬注讬转 诪诇讞诪讜转, 诪讬 讛讜讛 [讛讗诐 讛讬讛]? 砖讞诇拽 讝讛 注讚讬讬谉 诇讗 谞转拽讬讬诐. 讜注讜讚, 讻住讚专谉 诪讬 讛讜讛 [讛讗诐 讛讬讛], 砖讗祝 讗诐 讛讬讜 砖谞讜转 专注讘 讜砖讜讘注 讜诪诇讞诪讛, 讗讘诇 诇讗 讗专注讜 讛讚讘专讬诐 诇驻讬 讛住讚专 砖讘讗讜转讛 讘专讬讬转讗.


 谞讗诪专 "讗砖专 讞专驻讜 讗讜讬讘讬讱 讛' 讗砖专 讞专驻讜 注拽讘讜转 诪砖讬讞讱" (转讛诇讬诐 驻讟, 谞讘). 转谞讬讗 [砖谞讜讬讛 讘专讬讬转讗], 专' 讬讛讜讚讛 讗讜诪专: 讚讜专 砖讘谉 讚讜讚 讘讗 讘讜, 讘讬转 讛讜讜注讚 砖讛讜讗 诪讜砖讘 讛讞讻诪讬诐 讬讛讬讛 诇讝谞讜转, 讜讛讙诇讬诇 讬讞专讘, 讜讛讙讘诇谉 (讛讘砖谉) 讬讗砖诐 (讬讛讗 砖讜诪诐), 讜讗谞砖讬 讙讘讜诇 砖讬诪诇讟讜 诪驻谞讬 讛讙讜讬讬诐 讬住讜讘讘讜 诪注讬专 诇注讬专 讜诇讗 讬讞讜谞谞讜 (讬专讜讞诪讜), 讜讞讻诪转 讛住讜驻专讬诐 转住专讞 (转转诪注讟), 讜讬专讗讬 讞讟讗 讬诪讗住讜, 讜驻谞讬 讛讚讜专 讻驻谞讬 讻诇讘 讘讞讜爪驻讛 讜讞讜住专 讘讜砖讛,


讜讛讗诪转 转讛讗 谞注讚专转, 砖谞讗诪专: "讜转讛讬 讛讗诪转 谞注讚专转 讜住专 诪专注 诪砖转讜诇诇" (讬砖注讬讛 谞讟, 讟讜). 诪讗讬 [诪讛 驻讬专讜砖] "讜转讛讬 讛讗诪转 谞注讚专转"? 讗诪专讬 讚讘讬 [讗诪专讜 讞讻诪讬诐 诪讘讬转 诪讚专砖讜] 砖诇 专讘: 诪诇诪讚 砖谞注砖讬转 讛讗诪转 注讚专讬诐 注讚专讬诐, 讜讛讜诇讻转 诇讛. 诪讗讬 [诪讛 驻讬专讜砖] "讜住专 诪专注 诪砖转讜诇诇"? 讗诪专讬 讚讘讬 [讗诪专讜 讞讻诪讬诐 诪讘讬转 诪讚专砖讜] 砖诇 专' 砖讬诇讗: 讻诇 诪讬 砖住专 诪专注 鈥� 诪砖转讜诇诇, 谞讞砖讘 讻诪砖讜讙注 注诇 讛讘专讬讜转.


讗 讻讬讜谉 砖讚讜讘专 讘讛注讚专 讛讗诪转, 诪讘讬讗讬诐 讚讘专讬诐 砖讗诪专 专讘讗: 诪专讬砖 讛讜讛 讗诪讬谞讗 [诪转讞讬诇讛 讛讬讬转讬 讗讜诪专] 讻讬 诇讬讻讗 拽讜砖讟讗 讘注诇诪讗 [讗讬谉 讗诪转 讘注讜诇诐], 砖讗讬谉 诪拽讜诐 砖讬讚讘专讜 讘讜 转诪讬讚 讗诪转. 讗诪专 诇讬 讛讛讜讗 诪专讘谞谉 [讗讞讚 讛讞讻诪讬诐] 讜专讘 讟讘讜转 砖诪讬讛 [砖诪讜], 讜讗诪专讬 诇讛 [讜讬砖 讗讜诪专讬诐] 砖专讘 讟讘讬讜诪讬 砖诪讬讛 [砖诪讜], 讜讛讜讗 讛讬讛 讗讚诐 讬砖专 讻诇 讻讱, 讚讗讬 讛讜讜 讬讛讘讬 诇讬讛 [砖讗诐 讛讬讜 谞讜转谞讬诐 诇讜] 讗转 讻诇 讞诇诇讬 讚注诇诪讗 [讞诇诇 讛注讜诇诐] 诇讗 讛讜讛 诪砖谞讬 讘讚讬讘讜专讬讛 [讛讬讛 诪砖谞讛 讘讚讬讘讜专讜], 讜住讬驻专 诇讬: 讝讬诪谞讗 讞讚讗 讗讬拽诇注讬 诇讛讛讜讗 讗转专讗 讜"拽讜砖讟讗" 砖诪讬讛 [驻注诐 讗讞转 讛讝讚诪谞转讬 诇诪拽讜诐 讗讞讚 讜"讗诪转" 砖诪讜], 讜诇讗 讛讜讜 诪砖谞讬 讘讚讬讘讜专讬讬讛讜 [讛讬讜 诪砖谞讬诐 讘讚讘专讬讛诐], 砖讛讬讜 诪拽驻讬讚讬诐 诇讜诪专 专拽 讗诪转, 讜诇讗 讛讜讛 诪讬讬转 讗讬谞讬砖 诪讛转诐 [讛讬讛 诪转 讗讚诐 诪砖诐] 讘诇讗 讝讬诪谞讬讛 [讝诪谞讜]. 谞住讬讘讬 讗讬转转讗 诪讬谞讛讜谉, 讜讛讜讜 [谞砖讗转讬 讗砖讛 诪讘讬谞讬讛诐, 讜讛讬讜] 诇讬 转专转讬谉 讘谞讬谉 诪讬谞讛 [砖谞讬 讘谞讬诐 诪诪谞讛].


讬讜诪讗 讞讚 讛讜讛 讬转讘讗 讚讘讬转讛讜 讜拽讗 讞讬讬驻讗 专讬砖讗 [讬讜诐 讗讞讚 讬砖讘讛 讗砖转讜 讜讞驻驻讛 讗转 专讗砖讛], 讗转讗讬 砖讬讘讘转讛 讟专驻讗 讗讚砖讗 [讘讗讛 砖讻谞转讛 讜讚驻拽讛 讘讚诇转] 诇讛讻谞住, 住讘专 [讞砖讘]: 诇讗讜 讗讜专讞 讗专注讗 [诇讗 讚专讱 讗专抓] 讝讛 诇住驻专 诇讛 砖讗砖转讜 专讜讞爪转 注爪诪讛, 讗诪专 诇讛: 诇讬转讗 讛讻讗 [讗讬谞谞讛 讻讗谉], 讜讻讬讜谉 砖砖讬谞讛 讘讚讬讘讜专讜 砖讻讬讘讜 诇讬讛 转专转讬谉 讘谞讬谉 [诪转讜 诇讜 砖谞讬 讘谞讬诐]. 讗转讜 讗讬谞砖讬 讚讗转专讗 诇拽诪讬讛 [讘讗讜 讗谞砖讬 讛诪拽讜诐 讗诇讬讜] 讜讗诪专讜 诇讬讛 [诇讜]: 诪讗讬 讛讗讬 [诪讛 讝讛]? 讗诪专 诇讛讜 [诇讛诐]: 讛讻讬 讛讜讛 [讻讱 讛讬讛] 诪注砖讛 砖砖讬谞讬转讬 讘讚讬讘讜专讬 诪驻谞讬 讛谞讬诪讜住. 讗诪专讜 诇讬讛 [诇讜]: 讘诪讟讜转讗 诪讬谞讱, 驻讜拽 诪讗转专讬谉 讜诇讗 转讙专讬 讘讛讜 诪讜转谞讗 讘讛谞讱 讗讬谞砖讬 [讘讘拽砖讛 诪诪讱 爪讗 诪诪拽讜诪谞讜 讜讗诇 转讙专讛 讗转 讛诪讜转 讘讗讜转诐 讗谞砖讬诐], 讻诇讜诪专, 讗诇 转讘讬讗 注诇讬谞讜 诪讬转讛 砖诇讗 讘讝诪谞讛.


讘 讜砖讜讘 诇注谞讬谉 专讗砖讜谉: 转谞讬讗 [砖谞讜讬讛 讘专讬讬转讗], 专' 谞讛讜专讗讬 讗讜诪专: 讚讜专 砖讘谉 讚讜讚 讘讗 讘讜, 谞注专讬诐 讬诇讘讬谞讜 驻谞讬 讝拽谞讬诐, 讜讝拽谞讬诐 讬注诪讚讜 诇驻谞讬 谞注专讬诐 诇讻讘讚诐, 讜讘转 拽诪讛 (诪讜专讚转) 讘讗诪讛, 讜讻诇讛 讘讞诪讜转讛, 讜驻谞讬 讛讚讜专 讻驻谞讬 讻诇讘, 讜讗讬谉 讛讘谉 诪转讘讬讬砖 诪讗讘讬讜.


转谞讬讗 [砖谞讜讬讛 讘专讬讬转讗], 专' 谞讞诪讬讛 讗讜诪专: 讚讜专 砖讘谉 讚讜讚 讘讗 讘讜, 讛注讝讜转 (讞讜爪驻讛) 转专讘讛, 讜讛讬讜拽专 讬注讜转 讗转 讛讗谞砖讬诐, 砖讬讛讬讜 专诪讗讬诐, 讜讛讙驻谉 讬转谉 讗诪谞诐 驻专讬讜, 讜讗讜诇诐 讛讬讬谉 讬讛讬讛 讘讬讜拽专, 讜谞讛驻讻讛 讻诇 讛诪诇讻讜转 诇诪讬谞讜转, 砖转转驻砖讟 讛谞爪专讜转 讘注讜诇诐, 讜讗讬谉 转讜讻讞讛, 砖诇讗 讬拽讘诇讜 讛讘专讬讜转 转讜讻讞讛 砖诪讜讻讬讞讬诐 讗讜转诐. 讜诪注讬专讬诐, 诪住讬讬注 诇讬讛 [诇讜] 讛讚讘专 诇砖讬讟转 专' 讬爪讞拽, 砖讗诪专 专' 讬爪讞拽: 讗讬谉 讘谉 讚讜讚 讘讗 注讚 砖转转讛驻讱 讻诇 讛诪诇讻讜转 诇诪讬谞讜转. 讗诪专 专讘讗: 诪讗讬 拽专讗 [诪讛讜 讛讻转讜讘] 讛专讜诪讝 注诇 讻讱 鈥� 砖谞讗诪专 讘讚讬谞讬 爪专注转: "讻诇讜 讛驻讱 诇讘谉 讟讛讜专 讛讜讗" (讜讬拽专讗 讬讙, 讬讙), 砖讗祝 砖讗诐 讬砖 诪拽爪转 诇讜讘谉 砖诇 谞讙注 讞讜诇谞讬 讘注讜专 讛专讬 讝讛 住讬诪谉 诇谞讙注 爪专注转, 讗讜诇诐 讗诐 讻诇 讛注讜专 讛讜驻讱 诇讘谉 讛专讬 讝讛 住讬诪谉 讟讛专讛. 讜讗祝 转讬拽讜谉 讛注讜诇诐 讬讛讬讛 讻砖讬讙讬注 诇转讞转讬转 讛讬专讬讚讛.


转谞讜 专讘谞谉 [砖谞讜 讞讻诪讬诐] 注诇 讛讻转讜讘 "讻讬 讬讚讬谉 讛' 注诪讜 讜注诇 注讘讚讬讜 讬转谞讞诐 讻讬 讬专讗讛 讻讬 讗讝诇转 讬讚 讜讗驻住 注爪讜专 讜注讝讜讘" (讚讘专讬诐 诇讘, 诇讜), "讗讝诇转 讬讚" 讝讜 讻讜讜谞转讛: 讗讬谉 讘谉 讚讜讚 讘讗 注讚 砖讬专讘讜 讛诪住讜专讜转 (讛诪诇砖讬谞讬诐). 讚讘专 讗讞专: 注讚 砖讬转诪注讟讜 讛转诇诪讬讚讬诐. 讚讘专 讗讞专: 讗讬谞讜 讘讗 注讚 砖转讻诇讛 驻专讜讟讛 诪谉 讛讻讬住. 讚讘专 讗讞专: 注讚 砖讬转讬讬讗砖讜 诪谉 讛讙讗讜诇讛, 砖谞讗诪专: "讜讗驻住 注爪讜专 讜注讝讜讘" 讻讘讬讻讜诇 讗讬谉 住讜诪讱 讜注讜讝专 诇讬砖专讗诇,


讻讬 讛讗 [讻诪讜 诪注砖讛 讝讛] 砖诇 专' 讝讬专讗 讻讬 讛讜讛 诪砖讻讞 专讘谞谉 讚诪注住拽讬 讘讬讛 [讻讗砖专 讛讬讛 诪讜爪讗 讞讻诪讬诐 砖注讜住拽讬诐 讘讜, 讘注谞讬谉 拽抓 讛诪砖讬讞] 讗诪专 诇讛讜 [诇讛诐]: 讘诪讟讜转讗, 讘注讬谞讗 诪谞讬讬讻讜 诇讗 转专讞拽讜讛 [讘讘拽砖讛 诪讘拽砖 讗谞讬 诪讻诐 讗诇 转专讞拽讜讛讜] 注诇 讬讚讬 注讬住讜拽 讘讞讬砖讜讘讬 拽讬爪讬诐, 讚转谞讬谞讗 [砖砖谞讬谞讜]: 砖诇砖讛 讚讘专讬诐 讘讗讬谉 讘讛讬住讞 讛讚注转 讻砖讗讬谉 讞讜砖讘讬诐 注诇讬讛诐, 讗诇讜 讛谉: 诪砖讬讞, 诪爪讬讗讛, 讜注拽专讘. 讜诇讻谉 诪讜讟讘 砖诇讗 诇讛转注住拽 讘注谞讬讬谞讬 讛诪砖讬讞, 讜诇讛住讬讞 讗转 讛讚注转 诪诪谞讜.


讙 讗诪专 专讘 拽讟讬谞讗: 砖讬转 讗诇驻讬 砖谞讬 讛讜讜 注诇诪讗, 讜讞讚 讞专讜讘 [砖砖转 讗诇驻讬诐 砖谞讛 讛讜讗 诪砖讱 讬诪讬 讛注讜诇诐, 讜讗诇祝 讗讞讚 讬讞专讘]. 讜诪谞讬谉 砖讗诇祝 讗讞讚 讬讬讞专讘 鈥� 砖谞讗诪专: "讜谞砖讙讘 讛' 诇讘讚讜 讘讬讜诐 讛讛讜讗" (讬砖注讬讛 讘, 讬讗), 砖讬讜诪讜 砖诇 讛' 鈥� 讗诇祝 砖谞讛 讛讜讗. 讗讘讬讬 讗诪专: 转专讬 讞专讜讘 [砖谞讬 讗诇驻讬诐 讬讞专讘], 砖谞讗诪专: "讬讞讬谞讜 诪讬诪讬诐 讘讬讜诐 讛砖诇讬砖讬 讬拽诪谞讜 讜谞讞讬讛 诇驻谞讬讜" (讛讜砖注 讜, 讘).


转谞讬讗 讻讜转讬讛 [砖谞讜讬讛 讘专讬讬转讗 讻砖讬讟转讜] 砖诇 专讘 拽讟讬谞讗: 讻砖诐 砖讛砖讘讬注讬转 诪砖诪讟转 砖谞讛 讗讞转 诇砖讘注 砖谞讬诐, 讻讱 讛注讜诇诐 诪砖诪讟 讜诪讘讟诇 拽讬讜诪讜 讗转 讛专讙讬诇 讗诇祝 砖谞讬诐 诇砖讘注转 讗诇驻讬诐 砖谞讛, 砖谞讗诪专: "讜谞砖讙讘 讛' 诇讘讚讜 讘讬讜诐 讛讛讜讗", 讜讗讜诪专: "诪讝诪讜专 砖讬专 诇讬讜诐 讛砖讘转" (转讛诇讬诐 爪讘, 讗), 讻诇讜诪专, 讬讜诐 (讗诇祝 砖谞讛) 砖讻讜诇讜 砖讘转. 讜讗讜诪专: 讻讚讬 砖谞讘讬谉 讗转 砖讬注讜专 讛讙讜讚诇 "讻讬 讗诇祝 砖谞讬诐 讘注讬谞讬讱 讻讬讜诐 讗转诪讜诇 讻讬 讬注讘专 讜讗砖诪讜专讛 讘诇讬诇讛" (转讛诇讬诐 爪, 讚). 


转谞讗 讚讘讬 [砖谞讛 讛讞讻诐 诪讘讬转 诪讚专砖讜] 砖诇 讗诇讬讛讜 砖砖转 讗诇驻讬诐 砖谞讛 讛讜讬 注诇诪讗 [讛讜讗 讛注讜诇诐], 砖谞讬 讗诇驻讬诐 诪讛诐 转讜讛讜, 砖讗讬谉 讛注讜诇诐 诪住讜讚专 讜诪讗讜专讙谉, 砖谞讬 讗诇驻讬诐 转讜专讛 诪讬诪讜转 讛讗讘讜转 注讚 住讜祝 讬诪讬 转拽讜驻转 讛诪砖谞讛 讘注专讱, 砖谞讬 讗诇驻讬诐 讬诪讜转 讛诪砖讬讞. 讝讛 爪专讬讱 讛讬讛 诇讛讬讜转 住讚专 诪讛诇讱 讛讛讬住讟讜专讬讛.

